钦定古今图书集成/明伦汇编/闺媛典/第310卷 > 皇清四十三 > 汪士泓妻朱氏
## 钦定古今图书集成/明伦汇编/闺媛典/第310卷 > 皇清四十三 > 汪士泓妻朱氏

按休宁汪氏《家乘》：朱氏，士泓妻。泓没，氏年二十，悲痛骨立，而不为擗踊之状，以有身恐伤之也。逾月生男，方七日，起备酒醴祀而泣祝之曰：“愿减妇年，以植此儿。” 闻者心恻。自是不出庭户，历五十年，卒能教子有成。子奉以甘脆，每屏不食，曰：“粗粝吾所安也。” 远近莫不悲之。